Ak ste si na iPhone či iPad v posledných týždňoch nainštalovali mobilnú aplikáciu, spravujúcu elektronické diaľničné známky, možno ste ostali nemilo prekvapení. Pri prvom spustení si totiž eZnamka pýta prístup k polohe, a to aj vtedy, ak beží na pozadí.
3 fotografie v galérii Aplikácia žiada prístup k polohe, žiadnu s tým súvisiacu funkciu ale neponúka V rozhraní aplikácie pritom chýba akákoľvek funkcia, ktorá by mala niečo dočinenia s lokalizáciou. Aj keď sa dá prístup ľahko zamietnuť, v používateľoch vzbudzoval tento krok podozrenia. Teórie o sledovaní však vyvracia Anton Bódis, manažér pre komunikačnú stratégiu a PR zo spoločnosti SkyToll.
"Pôvodne bola plánovaná funkcia aplikácie, ktorá mala vodiča po udelení súhlasu s identifikáciou polohy upozorniť, ktoré obchodné miesto s možnosťou kúpy eznámky je najbližšie. Po skrátení času na vybudovanie služby sme túto funkciu z aplikácie museli odstrániť," tvrdí.
Nová verzia už čaká na schválenie
Schvaľovací proces v App Store je pritom dlhší ako pre konkurenčný Android, preto sa v Google Play Store so zmienkou o požadovaní prístupu k polohe nestretneme. "Nechceli sme riskovať, že požiadavka na úpravu funkcií aplikácie pre iOS spôsobí, že ju nestihneme mať nasadenú pre užívateľov iPhonov od 1.12.2015. Preto zostala identifikácia polohy v prvej verzii aplikácie pre iOS," vysvetľuje Bódis.
Zároveň dodáva, že nová verzia aplikácie už čaká na schválenie. Zatiaľ nepridá sľubovanú funkciu vyhľadávania obchodných miest, iba sa zbaví prístupu k lokalizačným službám.
Za tip ďakujeme čitateľovi Danielovi.